Efter folketingsvalget har det vist sig, at danske journalister er slemme til at forfalde til fordomme og letkøbte konklusioner, når det eksempelvis skal forklares, hvorfor sønderjyder og vestsjællændere stemte, som de gjorde.

Den slags er jo pinligt, og derfor har Poul Erik Skammelsen de seneste dage også været på rundtur i hele landet med sit nyhedsshow; muligvis også som en slags kompensation for, at TV 2 News hele valgkampen sendte fra det inderste indre København, et tv-studie svejset fast til selve Slotsholmen.

Journalistik er ikke en videnskabelig disciplin. Det burde der ikke være nogen indvendinger imod. Men alligevel findes der en række pseudovidenskabelige udgangspunkter til gavn for dem, der producerer journalistikken.